CELEX: 32018R1634
Language: sl
Date: 2018-10-30 00:00:00
Title: Izvedbena uredba Komisije (EU) 2018/1634 z dne 30. oktobra 2018 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Italije

31.10.2018   
               
               
                  SL
               
               
                  Uradni list Evropske unije
               
               
                  L 272/35
               
            
         IZVEDBENA UREDBA KOMISIJE (EU) 2018/1634
         z dne 30. oktobra 2018
         o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Italije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 13(5) Uredbe,
         ob upoštevanju naslednjega:
         
                     (1)
                  
                  
                     Člen 13(1) Uredbe (ES) št. 1967/2006 prepoveduje uporabo vlečne opreme znotraj pasu 3 navtičnih milj od obale oziroma do izobate 50 m, kadar je ta globina dosežena na krajši razdalji od obale.
                  
               
                     (2)
                  
                  
                     Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, pod pogojem, da so izpolnjeni določeni pogoji iz člena 13(5) in (9).
                  
               
                     (3)
                  
                  
                     Odstopanje od člena 13(1) navedene uredbe za uporabo potegalk odprtega morja na plovilih, ki lovijo belega glavača (Aphia minuta) v teritorialnih vodah geografskega podobmočja 9, kakor je opredeljeno v Prilogi I k Uredbi (EU) št. 1343/2011 Evropskega parlamenta in Sveta (2), je bilo odobreno do 31. marca 2014 z Izvedbeno uredbo Komisije (EU) št. 988/2011 (3).
                  
               
                     (4)
                  
                  
                     Podaljšanje odstopanja je bilo odobreno do 31. marca 2018 z Izvedbeno uredbo Komisije (EU) 2015/2407 (4).
                  
               
                     (5)
                  
                  
                     Komisija je 23. maja 2018 prejela zahtevek Italije za podaljšanje odstopanja, ki je prenehalo veljati 31. marca 2018. Italija je predložila posodobljene podatke, ki utemeljujejo podaljšanje odstopanja.
                  
               
                     (6)
                  
                  
                     Italija je načrt upravljanja sprejela z odlokom (5) v skladu s členom 19(2) Uredbe (ES) št. 1967/2006. Sprejeti načrt upravljanja je vzpostavljen za celotno trajanje odstopanja.
                  
               
                     (7)
                  
                  
                     Znanstveni, tehnični in gospodarski odbor za ribištvo (STECF) je julija 2018 ocenil odstopanje, ki ga je zahtevala Italija, in zadevni posodobljeni načrt upravljanja (6). Splošna ocena STECF je pozitivna, informacije o biologiji ter ekologiji belega glavača, floti in naporu pa so dobro predstavljene. STECF je navedel, da so cilji, ki jih predlaga načrt upravljanja, skladni s cilji iz člena 2 Uredbe (EU) št. 1380/2013 Evropskega parlamenta in Sveta (7) in z ustreznimi določbami člena 6. Prisotnost drugih vrst v ulovu je precej redka. Potegalka odprtega morja za lovljenje belega glavača se lahko šteje za selektivno orodje, vpliv te potegalke na vrste iz Priloge III k Uredbi (ES) št. 1967/2006 pa se lahko šteje za zelo majhen. STECF je navedel, da načrt upravljanja vsebuje veliko elementov za spremljanje in upravljanje ribolovnih dejavnosti. STECF je poudaril potrebo po nekaterih pojasnilih v zvezi z medsebojnim vplivom orodij na morskem dnu, spremljanjem in znanstvenimi podatki. Italija je bila pozvana, naj preuči ta vprašanja. Da bi obravnavali vprašanje boljših znanstvenih podatkov, so se italijanski organi strinjali, da posodobijo načrt upravljanja ter ponovno uveljavijo obvezno poročanje in tako zagotovijo, da se ob koncu ribolovne sezone 2019/2020 predloži predhodno znanstveno poročilo.
                  
               
                     (8)
                  
                  
                     Podaljšanje odstopanja, ki ga je zahtevala Italija, izpolnjuje pogoje iz člena 13(5) in (9) Uredbe (ES) št. 1967/2006.
                  
               
                     (9)
                  
                  
                     Zaradi majhnega epikontinentalnega pasu in prostorske porazdelitve ciljne vrste, ki živi zgolj v nekaterih conah obalnega območja v globini manj kot 50 m, obstajajo posebne geografske omejitve. Zato so omejena tudi ribolovna območja.
                  
               
                     (10)
                  
                  
                     STECF je izrazil nekaj pomislekov glede pomanjkanja posodobljenih podatkov o prostorski porazdelitvi ribolovnih operacij glede na porazdelitev habitatov z morsko travo. Vendar bi bilo treba opozoriti, da so v zvezi z vplivom na morsko dno opazovanja na krovu med ribolovnimi sezonami pokazala, da je potegalka odprtega morja učinkovito delovala le na čistem morskem dnu iz peska ali blata, medtem ko je ribolov nad podmorskimi travniki s pozejdonovko prepovedan. Ob upoštevanju zgornjih ugotovitev lahko zaključimo, da ribolov s potegalkami odprtega morja ne vpliva bistveno na zaščitene habitate in je zelo selektiven, saj se potegalke vlečejo po vodnem stolpcu in se ne dotaknejo morskega dna, ker bi zbrani material z morskega dna poškodoval ciljno vrsto in onemogočil selektivno lovljenje vrste zaradi njene majhnosti.
                  
               
                     (11)
                  
                  
                     Ribolov s potegalkami odprtega morja se izvaja v bližini obale v majhni globini. Ta vrsta ribolova se zaradi svoje narave ne more izvajati z nobenim drugim orodjem.
                  
               
                     (12)
                  
                  
                     Odstopanje, ki ga je zahtevala Italija, se nanaša na 117 plovil.
                  
               
                     (13)
                  
                  
                     Načrt upravljanja, ki ga je predstavila Italija, zagotavlja, da se ribolovni napor v prihodnosti ne bo povečal, saj se bodo ribolovna dovoljenja izdajala za določenih 117 plovil, ki jih je Italija že pooblastila za ribolov, s skupnim ribolovnim naporom 5 886,9 kW.
                  
               
                     (14)
                  
                  
                     Zahtevek zadeva plovila, ki se že več kot pet let ukvarjajo z ribištvom.
                  
               
                     (15)
                  
                  
                     Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.
                  
               
                     (16)
                  
                  
                     Zadevne ribolovne dejavnosti izpolnjujejo zahteve iz člena 4 Uredbe (ES) št. 1967/2006, saj italijanski načrt upravljanja izrecno prepoveduje ribolov nad zaščitenimi habitati.
                  
               
                     (17)
                  
                  
                     Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za vlečne mreže.
                  
               
                     (18)
                  
                  
                     Glede zahteve iz člena 9(3) Uredbe (ES) št. 1967/2006, ki določa najmanjšo velikost mrežnega očesa, bi bilo treba navesti/opozoriti, da so zadevne ribolovne dejavnosti zelo selektivne, zanemarljivo vplivajo na morsko okolje in se ne izvajajo nad zaščitenimi habitati, zato je Italija v skladu s členom 9(7) Uredbe (ES) št. 1967/2006 v svojem načrtu upravljanja dovolila odstopanje od te zahteve.
                  
               
                     (19)
                  
                  
                     Zadevne ribolovne dejavnosti izpolnjujejo zahteve glede beleženja, določene v členu 14 Uredbe Sveta (ES) št. 1224/2009 (8).
                  
               
                     (20)
                  
                  
                     Zadevne ribolovne dejavnosti se izvajajo zelo blizu obale in zato ne motijo dejavnosti plovil, ki ne uporabljajo vlečnih mrež, potegalk ali njim podobnih mrež, ampak drugo orodje.
                  
               
                     (21)
                  
                  
                     Dejavnost plovil s potegalkami odprtega morja ureja italijanski načrt upravljanja, da bi se zagotovilo, da so ulovi vrst iz Priloge III k Uredbi (ES) št. 1967/2006 minimalni. Poleg tega je v skladu z odstavkom 5.1.2(a) italijanskega načrta upravljanja ribolov vrste Aphia minuta omejen na ribolovno sezono, ki traja od 1. novembra do 31. marca vsako leto, in na največ 60 dni na plovilo za vsako ribolovno sezono.
                  
               
                     (22)
                  
                  
                     Potegalke odprtega morja ne lovijo glavonožcev.
                  
               
                     (23)
                  
                  
                     Italijanski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006.
                  
               
                     (24)
                  
                  
                     Zahtevano podaljšanje odstopanja bi bilo zato treba odobriti.
                  
               
                     (25)
                  
                  
                     Italija bi morala Komisiji poročati pravočasno in v skladu z načrtom spremljanja, določenim v italijanskem načrtu upravljanja.
                  
               
                     (26)
                  
                  
                     Omejeno trajanje odstopanja bo omogočalo takojšnje sprejetje popravnih ukrepov, če bi iz poročila Komisiji izhajalo, da je stanje ohranjenosti lovljenega staleža slabo, obenem pa se bo lahko izboljšala znanstvena podlaga, na kateri temelji načrt upravljanja.
                  
               
                     (27)
                  
                  
                     Odstopanje bi bilo zato treba uporabljati do 31. marca 2021.
                  
               
                     (28)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            Člen 13(1) Uredbe (ES) št. 1967/2006 se v italijanskih teritorialnih vodah, ki mejijo na ligurško in toskansko obalo, ne uporablja za lovljenje belega glavača (Aphia minuta) s potegalkami odprtega morja, ki se uporabljajo na plovilih, ki:
            
                        (a)
                     
                     
                        so registrirana pri genovškem oziroma livornškem direktoratu za pomorstvo (Direzione Marittima);
                     
                  
                        (b)
                     
                     
                        se že več kot pet let ukvarjajo z ribolovom in ne bodo povzročila povečanja ribolovnega napora v prihodnosti ter
                     
                  
                        (c)
                     
                     
                        imajo dovoljenje za ribolov in izvajajo načrt upravljanja, ki ga je Italija sprejela v skladu s členom 19(2) Uredbe (ES) št. 1967/2006.
                     
                  
         
            Člen 2
            Načrt spremljanja in poročilo
            Italija Komisiji v enem letu od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1(c).
         
         
            Člen 3
            Začetek veljavnosti in obdobje uporabe
            Ta uredba začne veljati tretji dan po objavi v Uradnem listu Evropske unije.
            Uporablja se do 31. marca 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. oktobra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 409, 30.12.2006, str. 11.
         
            (2)  Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (UL L 347, 30.12.2011, str. 44).
         
            (3)  Izvedbena uredba Komisije (EU) št. 988/2011 z dne 4. oktobra 2011 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Italije (UL L 260, 5.10.2011, str. 15).
         
            (4)  Izvedbena uredba Komisije (EU) 2015/2407 z dne 18. decembra 2015 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Italije (UL L 333, 19.12.2015, str. 104).
         
            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.
         
            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (7)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
         
            (8)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).